《千尺雪歌》
清代·赵怀玉

支硎右转峰高攒，峦光如画侵眉端。中有元精在山骨，六丁呵眉谁相残。

凡夫处士真健者，斫削不使形神完。手提刚斧向出截，砉然天地开奇观。

神灵骇走造化泄，银河泻出流人间。青天飞雨夏飞雪，无风不断声潺潺。

萧然冷色上须鬓，到此始信山称寒。匡庐面目安可识，余波往往惊尘寰。

嗟我衣尘满十斛，枕流洗耳缘终悭。何当更招听雪伴，疏帘清簟过经年。

作者简介：（1747—1823）江苏武进人，字亿孙，号味辛、收庵。乾隆四十五年举人，官山东青州府海防同知，署登州知府。主通州、石港讲席，工古文，好学深思。诗与同里孙星衍、洪亮吉、黄景仁齐名。有《亦有生斋集》。